Marc Batchelor-moord: ‘Hy het nie verdien om só te sterf’Die vermoorde sokkerspeler Marc Batchelor se broer, Warren. (Foto: Simphiwe Mbokazi/ANA) “Ek is platgeslaan. Niemand verdien om só te sterf nie.” Só het Warren Batchelor, broer van die voormalige sokkerspeler Marc Batchelor, Dinsdag gesê nadat sy broer Maandagaand naby sy huis in Olivedale in Johannesburg doodgeskiet is. Twee mans op ŉ motorfiets het etlike skote op Marc se motor gevuur. “Hy is verskeie kere geskiet en het in sy motor gesterf,” het lt.kol. Lungelo Dlamini, Gautengse polisiewoordvoerder, gesê. Batchelor was ŉ voormalige doelskieter vir onder meer Sundowns, Orlando Pirates en Kaizer Chiefs. Sy broer het Dinsdag gesê Marc was tydens die skietery meer besorg oor die tuinier en ŉ hond wat ook in die motor was. Hy het aan die tuinier gesê om ‘plat te val’ toe die skote begin klap het. Die man is ongedeerd. Volgens berigte is die hond gewond en na ŉ veearts geneem. “My broer was ŉ interessante karakter en baie talentvol,” het Warren Batchelor, buite Marc se huis waar hy die media toegespreek het, gesê. Michelle Paine, ŉ vriendin van die familie, het gesê die gebeure voel nog onwerklik. “Hy was ŉ goeie mens. Dis moeilik om te probeer verduidelik wat met hom gebeur het.” Warren Batchelor het gesê hulle hoop geregtigheid gaan geskied. Die toneel in Olivedale waar Batchelor geskiet is.(Foto: Twitter) Die polisie is op soek na twee mense wat van die moordtoneel gevlug het, maar niemand is nog in hegtenis geneem nie. Die motief vir die moord is nog onbekend. Irvin Khoza, eienaar van Orlando Pirates en voorsitter van die Suid-Afrikaanse premiersokkerliga, het Batchelor as ŉ “held” beskryf. Khoza het gesê tydens die apartheidsjare het Batchelor saam met swart spelers geoefen en dieselfde geriewe gebruik. Volgens hom het spelers soos Mark Fish, Gavin Lane en Batchelor sport in Suid-Afrika destyds normaal laat lyk, terwyl dit eintlik nie die geval was nie. Batchelor se dood volg kort ná die dood van die Springbokheld James Small (50). Small is Woensdag vermoedelik aan ŉ hartaanval dood.